Vandag in Woorde: Stout deur Kreatiewe bestuurder | Bydraes | Woes - Kreatiewe platform vir Afrikaans
Titel: Vandag in Woorde: Stout
Aantal woorde: 224
Datum gepubliseer: 30 Sep 2014
Die tema van 'Vandag In Woorde' vir hierdie week is 'STOUT'. Ek weet vir 'n feit dat daar 'n hele aantal Woestelinge is, wat soms sommer onhebbelik stout is. Ja toe jy, daai vroom gesiggie fnuik my nie!
Sommige is deurlopend stout en ander net sporadies. Hierdie week het ieder en elk die geleentheid om te erken, te bely en te vertel van al die stoutighede wat jy al aangevang het. En as jy nou te vertel het dat jy nog nooit stout was nie, wil ek jou net vra om jou vlerkies reg te skud en jou stralekrans reg te skuif.
Veronderstel dat jou eie stoutigheid nie 'n skryfsel werd is nie, dan is daar sekerlik iemand anders se geite waarvan jy ons kan vertel. Kinders is stout. Troeteldiere is stout. Ander mense se kinders is stout. Pêlle is stout. STOUT kom soms in die vorm van poetse bak. En STOUT kan soms vrek snaaks wees. En soms hand-oor-die-mond onverwags en ongelooflik wees.
Kom ons trek hierdie week ons stoute skoene aan en krap al die verlede se stout geite uit en dis dit op 'n skrywers-bord in die vorm van 'n gedig, rubriek, verhaal of liriek op en bedien jou medeskrywers met 'n sappige lees-happie. Jy mag maar sommer net gorrel ook.